               COMISIA EUROPEANĂ
            Bruxelles, 23.9.2021
            COM(2021) 595 final
            2021/0305(NLE)

            Propunere de
            DECIZIE A CONSILIULUI
            privind poziția care trebuie să fie adoptată în numele Uniunii în cadrul consultărilor anuale cu Regatul Unit pentru a se conveni asupra capturilor totale admisibile

               EXPUNERE DE MOTIVE

               1.Obiectul propunerii

               Prezenta propunere se referă la o decizie de stabilire a poziției care trebuie să fie adoptată în numele Uniunii în cadrul consultărilor anuale cu Regatul Unit în vederea stabilirii capturilor totale admisibile (TAC) aplicabile stocurilor comune între Uniune și Regatul Unit (denumite în continuare „părțile”).

               2.Contextul propunerii

               La 1 mai 2021, a intrat în vigoare Acordul comercial și de cooperare între Uniunea Europeană și Comunitatea Europeană a Energiei Atomice, pe de o parte, și Regatul Unit al Marii Britanii și Irlandei de Nord, pe de altă parte („ACC”)
                  1
               .

               Părțile au convenit să coopereze în vederea garantării faptului că activitățile de pescuit care vizează stocurile comune din apele lor sunt, pe termen lung, durabile din punct de vedere ecologic și contribuie la obținerea unor beneficii economice și sociale, respectând totodată pe deplin drepturile și obligațiile statelor costiere independente, astfel cum sunt exercitate de către părți.

               Părțile au drept obiectiv comun exploatarea stocurilor comune la rate menite să mențină și să refacă progresiv populațiile speciilor recoltate la niveluri de biomasă superioare celor care permit obținerea capturii maxime durabile (Maximum Sustainable Yield, MSY).

               În temeiul articolului 498 din ACC, părțile trebuie să organizeze consultări anuale, cu scopul de a conveni asupra TAC-urilor aplicabile stocurilor comune pentru anul sau anii următori. Comisia se va angaja în aceste consultări anuale cu Regatul Unit, în numele Uniunii.

               Regulamentul privind politica comună în domeniul pescuitului (PCP)
                  2
                impune Uniunii să garanteze că activitățile de pescuit și de acvacultură asigură condiții de mediu sustenabile pe termen lung și sunt gestionate de o manieră consecventă cu realizarea de beneficii economice, sociale și de ocupare a forței de muncă și de contribuire la disponibilitatea aprovizionării cu alimente. El impune, de asemenea, Uniunii să aplice o abordare precaută a gestionării pescuitului și să aibă ca obiectiv garantarea faptului că exploatarea resurselor biologice marine vii conduce la refacerea și menținerea populațiilor de specii recoltate peste nivelurile care permit obținerea MSY.

               Regulamentul privind PCP prevede, în plus, că Uniunea trebuie să ia măsuri de gestionare și conservare bazate pe cele mai bune avize științifice existente, să sprijine dezvoltarea cunoștințelor științifice și a elaborării de avize științifice, să elimine treptat aruncarea capturilor înapoi în mare și să promoveze metode de pescuit care să contribuie la un pescuit mai selectiv, la evitarea și reducerea, pe cât posibil, a capturilor nedorite, și la un pescuit cu impact redus asupra ecosistemului marin și a resurselor piscicole.

               Articolul 28 din Regulamentul PCP impune în mod specific Uniunii să aplice aceste obiective și principii în desfășurarea relațiilor sale externe în domeniul pescuitului. În temeiul articolului 33, Uniunea are, de asemenea, obligația de a depune toate eforturile pentru a conveni asupra unui regim comun în ceea ce privește pescuitul stocurilor comune, pentru a face posibilă gestionarea durabilă.

               Pe parcursul întregului proces anual de consultare, implicarea regulată și deplină a Consiliului trebuie să fie asigurată în conjuncturi adecvate, prin intermediul unei coordonări și cooperări între Consiliu și Comisie În acest scop, Comisia are obligația de a transmite Consiliului sau grupurilor sale de pregătire, cu suficient timp înainte de consultările anuale, un document detaliat, bazat pe cele mai recente informații științifice și pe alte informații relevante, care să stabilească poziția Uniunii în vederea dezbaterii și a aprobării în numele Uniunii.

               De asemenea, Comisia va solicita orientări din partea Consiliului înainte de încheierea consultărilor anuale cu Regatul Unit. Înaintea fiecărei runde de consultări, serviciile Comisiei se vor întâlni în timp util cu Grupul de lucru pentru pescuit, printre altele pentru a-i prezenta și a dezbate împreună cu acesta calea de urmat, și îi vor transmite rapoarte pe tot parcursul consultărilor anuale. Statele membre vor fi invitate să participe în calitate de membri ai delegației UE.

               În conformitate cu articolul 218 alineatul (10) din TFUE și cu Decizia (UE) 2021/689 a Consiliului
                  3
               , Parlamentul European trebuie să fie informat imediat și pe deplin, sub rezerva respectării dispozițiilor necesare pentru păstrarea confidențialității. Ca regulă generală, Comisia va furniza informațiile Parlamentului European prin intermediul comisiei parlamentare responsabile.

               3.Temei juridic

               3.1.Temeiul juridic procedural

               3.1.1.Principii

               Articolul 218 alineatul (9) din Tratatul privind funcționarea Uniunii Europene (TFUE) prevede adoptarea de către Consiliu a unor decizii de stabilire „a pozițiilor care trebuie adoptate în numele Uniunii în cadrul unui organism creat printr-un acord, în cazul în care acest organism trebuie să adopte acte cu efecte juridice, cu excepția actelor care modifică sau completează cadrul instituțional al acordului”.

               3.1.2.Aplicarea la cazul în speță

               În conformitate cu ACC, Uniunea trebuie să se consulte cu Regatul Unit cu privire la gestionarea în comun a resurselor biologice marine comune (în particular a stocurilor comune de pește). Această obligație este conformă cu articolul 63 din Convenția Națiunilor Unite asupra dreptului mării.

               Consultările anuale sunt necesare pentru ca părțile să poată conveni asupra posibilităților de pescuit și a condițiilor legate în mod intrinsec în temeiul articolului 498 alineatul (2), al articolului 498 alineatul (4) literele (a)-(d) și al articolului 498 alineatul (6) din ACC.

               Actul avut în vedere nu completează și nu modifică cadrul instituțional al ACC. În consecință, temeiul juridic procedural al propunerii de decizie este articolul 218 alineatul (9) din TFUE.

               3.2.Temeiul juridic material

               3.2.1.Principii

               Temeiul juridic material al unei decizii adoptate în temeiul articolului 218 alineatul (9) din TFUE depinde în primul rând de obiectivul și de conținutul actului avut în vedere cu privire la care se adoptă o poziție în numele Uniunii. În cazul în care actul respectiv urmărește două obiective sau include două elemente, iar unul dintre aceste obiective sau elemente poate fi identificat ca fiind obiectivul sau elementul principal, iar celălalt obiectiv sau element are mai degrabă un caracter accesoriu, decizia trebuie să se întemeieze pe un singur temei juridic material, respectiv cel impus de obiectivul sau de elementul principal sau predominant.

               3.2.2.Aplicarea la cazul în speță

               Obiectivul principal și conținutul actului avut în vedere se referă la stabilirea posibilităților anuale de pescuit pentru stocurile comune între Uniune și Regatul Unit.

               Prin urmare, temeiul juridic material al deciziei propuse este articolul 43 alineatul (3) din TFUE.

               3.3.Concluzie

               Temeiul juridic al deciziei propuse trebuie să fie articolul 43 alineatul (3) din TFUE coroborat cu articolul 218 alineatul (9) din TFUE.

               2021/0305 (NLE)

               Propunere de

               DECIZIE A CONSILIULUI

               privind poziția care trebuie să fie adoptată în numele Uniunii în cadrul consultărilor anuale cu Regatul Unit pentru a se conveni asupra capturilor totale admisibile

               CONSILIUL UNIUNII EUROPENE,

               având în vedere Tratatul privind funcționarea Uniunii Europene (TFUE), în special articolul 43 alineatul (3), coroborat cu articolul 218 alineatul (9),

               având în vedere propunerea Comisiei Europene,

               întrucât:

               (1)În temeiul Deciziei (UE) 2021/689 a Consiliului
                  4
               , Acordul comercial și de cooperare între Uniunea Europeană și Comunitatea Europeană a Energiei Atomice, pe de o parte, și Regatul Unit al Marii Britanii și Irlandei de Nord, pe de altă parte („acordul”) se aplică începând de la 1 mai 2021.

               (2)În temeiul articolului 494 din acord, Uniunea și Regatul Unit („părțile”) au convenit să coopereze pentru a se asigura că activitățile de pescuit din stocurile comune aflate în apele lor sunt, pe termen lung, durabile din punct de vedere ecologic și contribuie la obținerea de beneficii economice și sociale, respectând totodată pe deplin drepturile și obligațiile statelor costiere independente, astfel cum sunt exercitate de părți. Părțile au drept obiectiv comun exploatarea stocurilor comune la rate menite să mențină și să refacă progresiv populațiile speciilor recoltate la niveluri de biomasă superioare celor care permit obținerea capturii maxime durabile („MSY”).

               (3)În temeiul articolul 498 din acord, părțile trebuie să organizeze consultări anuale pentru a conveni asupra capturilor totale admisibile (TAC) pentru stocurile comune.

               (4)Comisia are obligația de a desfășura consultările anuale în numele Uniunii și pe baza pozițiilor Uniunii care urmează să fie stabilite de Consiliu în conformitate cu dispozițiile relevante din tratat.

               (5)Implicarea regulată și deplină a Consiliului și a grupurilor sale de pregătire în procesul de consultări anuale cu Regatul Unit cu privire la stabilirea posibilităților de pescuit pentru stocurile în cauză trebuie să fie asigurată printr-o coordonare și o cooperare extinse între Consiliu și Comisie, în conformitate cu principiul cooperării loiale dintre instituțiile Uniunii, consacrat la articolul 13 alineatul (2) din Tratatul privind Uniunea Europeană („TUE”).

               (6)Parlamentul European trebuie informat de îndată și pe deplin, astfel cum se prevede la articolul 218 alineatul (10) din TFUE, pentru a i se permite să își exercite pe deplin prerogativele în conformitate cu tratatele.

               (7)Articolul 2 alineatul (1) din Regulamentul (UE) nr. 1380/2013 al Parlamentului European și al Consiliului
                  5
                impune Uniunii să garanteze faptul că activitățile de pescuit și de acvacultură sunt sustenabile pe termen lung din punctul de vedere al mediului și sunt gestionate într-un mod coerent cu obiectivul realizării de beneficii economice, sociale și în materie de ocupare a forței de muncă și cu obiectivul aducerii unei contribuții la securitatea aprovizionării cu alimente.

               (8)Articolul 2 alineatul (2) din Regulamentul (UE) nr. 1380/2013 impune Uniunii să aplice o abordare precaută a gestionării pescuitului și să aibă ca obiectiv garantarea faptului că exploatarea resurselor biologice marine vii conduce la refacerea și menținerea populațiilor de specii recoltate peste nivelurile care permit obținerea MSY.

               (9)Articolul 2 alineatul (5) litera (j) din Regulamentul (UE) nr. 1380/2013 prevede că gestionarea pescuitului trebuie să fie coerentă cu obiectivul atingerii unei stări ecologice bune, astfel cum se prevede în Directiva 2008/56/CE a Parlamentului European și a Consiliului
                  6
               . Articolul 2 alineatul (5) litera (a) din Regulamentul (UE) nr. 1380/2013, coroborat cu articolul 7 alineatul (1) litera (d), impune, de asemenea, Uniunii să elimine treptat aruncarea capturilor înapoi în mare, printre altele, prin promovarea unor metode de pescuit care să contribuie la un pescuit mai selectiv și la evitarea și reducerea, pe cât posibil, a capturilor nedorite, precum și la un pescuit cu impact redus asupra ecosistemului marin și a resurselor piscicole.

               (10)Articolul 3 litera (c) din Regulamentul (UE) nr. 1380/2013 prevede că Uniunea trebuie să adopte măsuri de gestionare și conservare pe baza celor mai bune avize științifice disponibile.

               (11)Articolul 28 din Regulamentul (UE) nr. 1380/2013 prevede că Uniunea trebuie să aplice obiectivele și principiile prevăzute la articolele 2 și 3, inclusiv sprijinul pentru dezvoltarea cunoștințelor științifice și a consultanței, în desfășurarea relațiilor sale externe în domeniul pescuitului și că dispozițiile privind politica externă prevăzute în regulamentul respectiv nu aduc atingere dispozițiilor specifice adoptate în temeiul articolului 218 din TFUE.

               (12)Articolul 33 din Regulamentul (UE) nr. 1380/2013 stabilește principiile și obiectivele gestionării stocurilor de interes comun pentru Uniune și pentru țările terțe, precum și acordurile privind schimbul și gestionarea în comun.

               (13)Având în vedere caracterul dinamic al resurselor piscicole care fac obiectul acordului și necesitatea ca poziția Uniunii să țină seama de noile evoluții, inclusiv de noile informații științifice și de alte informații relevante prezentate înainte sau în timpul consultărilor anuale, este oportun să fie stabilite proceduri pentru specificarea de la an la an a poziției Uniunii în cadrul consultărilor respective. Aceste proceduri trebuie să fie aliniate cu principiul cooperării loiale între instituțiile Uniunii, consacrat la articolul 13 alineatul (2) din TUE.

               (14)Prin urmare, este oportun să se stabilească poziția care trebuie să fie adoptată în numele Uniunii în cadrul consultărilor anuale cu Regatul Unit, dat fiind faptul că rezultatul consultărilor respective va fi transpus în legislația Uniunii,

               ADOPTĂ PREZENTA DECIZIE:

               Articolul 1

               (1)Poziția care trebuie să fie adoptată în numele Uniunii, în cadrul consultărilor anuale cu Regatul Unit referitoare la posibilitățile de pescuit pentru stocurile comune prevăzute în temeiul articolului 498 din Acordul comercial și de cooperare dintre Uniunea Europeană și Comunitatea Europeană a Energiei Atomice, pe de o parte, și Regatul Unit al Marii Britanii și Irlandei de Nord, pe de altă parte („acordul”), este stabilită în anexa 1.

               (2)Specificarea poziției Uniunii, menționată la alineatul (1), se efectuează anual în conformitate cu anexa II.

               Articolul 2

               Implicarea regulată și deplină a Consiliului pe parcursul consultărilor anuale se asigură printr-o coordonare și cooperare extinse între Consiliu și Comisie.

               Articolul 3

               La propunerea Comisiei, Consiliul evaluează și, după caz, revizuiește, până la 30 iunie 2026, poziția Uniunii, menționată la articolul 1.

               Articolul 4

               Prezenta decizie se adresează Comisiei.

               Adoptată la Bruxelles,

                     Pentru Consiliu

                     Președintele

                     (1)

                        JO L 149, 30.4.2021, p. 10.

                     (2)

                        Regulamentul (UE) nr. 1380/2013 al Parlamentului European și al Consiliului din 11 decembrie 2013 privind politica comună în domeniul pescuitului, de modificare a Regulamentelor (CE) nr. 1954/2003 și (CE) nr. 1224/2009 ale Consiliului și de abrogare a Regulamentelor (CE) nr. 2371/2002 și (CE) nr. 639/2004 ale Consiliului și a Deciziei 2004/585/CE a Consiliului (JO L 354, 28.12.2013, p. 22).

                     (3)

                        Decizia (UE) 2021/689 a Consiliului din 29 aprilie 2021 privind încheierea, în numele Uniunii, a Acordului comercial și de cooperare dintre Uniunea Europeană și Comunitatea Europeană a Energiei Atomice, pe de o parte, și Regatul Unit al Marii Britanii și Irlandei de Nord, pe de altă parte, și a Acordului dintre Uniunea Europeană și Regatul Unit al Marii Britanii și Irlandei de Nord privind procedurile de securitate pentru schimbul de informații clasificate și protecția acestora, JO L 149, 30.4.2021, p. 2-9.

                     (4)

                        Decizia (UE) 2021/689 a Consiliului din 29 aprilie 2021 privind încheierea, în numele Uniunii, a Acordului comercial și de cooperare dintre Uniunea Europeană și Comunitatea Europeană a Energiei Atomice, pe de o parte, și Regatul Unit al Marii Britanii și Irlandei de Nord, pe de altă parte, și a Acordului dintre Uniunea Europeană și Regatul Unit al Marii Britanii și Irlandei de Nord privind procedurile de securitate pentru schimbul de informații clasificate și protecția acestora (JO L 149, 30.4.2021, p. 2).

                     (5)

                        Regulamentul (UE) nr. 1380/2013 al Parlamentului European și al Consiliului din 11 decembrie 2013 privind politica comună în domeniul pescuitului, de modificare a Regulamentelor (CE) nr. 1954/2003 și (CE) nr. 1224/2009 ale Consiliului și de abrogare a Regulamentelor (CE) nr. 2371/2002 și (CE) nr. 639/2004 ale Consiliului și a Deciziei 2004/585/CE a Consiliului (JO L 354, 28.12.2013, p. 22).

                     (6)

                        Directiva 2008/56/CE a Parlamentului European și a Consiliului din 17 iunie 2008 de instituire a unui cadru de acțiune comunitară în domeniul politicii privind mediul marin (Directiva-cadru „Strategia pentru mediul marin”) (JO L 164, 25.6.2008, p. 19).

    ---documentbreak---

               COMISIA EUROPEANĂ
            Bruxelles, 23.9.2021
            COM(2021) 595 final

            ANEXE
            la
            Propunerea de decizie a Consiliului
            privind poziția care trebuie să fie adoptată în numele Uniunii în cadrul consultărilor anuale cu Regatul Unit pentru a se conveni asupra capturilor totale admisibile

               ANEXA I

               Poziția care trebuie să fie adoptată în numele Uniunii
               în cadrul consultărilor anuale cu Regatul Unit pentru a se conveni asupra capturilor totale admisibile

               1.PRINCIPII

               În cadrul consultărilor anuale cu Regatul Unit, Uniunea:

               (a)urmărește să se asigure că posibilitățile de pescuit convenite sunt conforme cu dreptul internațional și, în special, cu dispozițiile Convenției Națiunilor Unite („ONU”) din 1982 asupra dreptului mării și ale Acordului ONU din 1995 în legătură cu conservarea și gestionarea populațiilor transzonale și a stocurilor de pești mari migratori;

               (b)urmărește să se asigure că angajamentele internaționale ale Uniunii sunt respectate;

               (c)urmărește să asigure coerența și crearea de sinergii cu politicile aplicate de Uniune ca parte a relațiilor sale bilaterale în domeniul pescuitului cu alte țări terțe și în cadrul organizațiilor regionale de gestionare a pescuitului, precum și să asigure coerența cu celelalte politici ale sale, în special cu cele din domeniile relațiilor externe, ocupării forței de muncă, mediului, comerțului, dezvoltării, cercetării și inovării;

               (d)urmărește să se asigure că TAC-urile sunt stabilite în comun, în conformitate cu obiectivul politicii comune în domeniul pescuitului („PCP”), că pescuitul este, pe termen lung, durabil din punct de vedere ecologic și este gestionat într-un mod coerent cu obiectivul realizării de beneficii economice, sociale și în materie de ocupare a forței de muncă, inclusiv cu obiectivul central de conservare al PCP, cu MSY și cu planurile multianuale aplicabile;

               (e)urmărește să se alinieze concluziilor Consiliului din 19 martie 2012 referitoare la Comunicarea Comisiei privind dimensiunea externă a politicii comune în domeniul pescuitului;

               (f)urmărește să asigure condiții de concurență echitabile pentru flota Uniunii, pe baza acelorași principii și standarde ca cele aplicabile în temeiul legislației Uniunii;

               (g)urmărește să stabilească calendare pentru consultările anuale privind posibilitățile de pescuit;

               (h)urmărește să asigure coerența cu legislația de mediu a Uniunii, în special cu Directiva 2008/56 / CE, precum și cu alte politici ale Uniunii.

               2.ORIENTĂRI

               Uniunea trebuie să depună toate eforturile pentru a conveni cu Regatul Unit asupra posibilităților de pescuit (TAC-uri și măsuri legate funcțional de acestea), pe baza abordării prezentate mai jos.

               În acest sens, Comisia va colabora îndeaproape cu Consiliul pe parcursul consultărilor anuale, pentru a:

               (a)urmări să stabilească TAC-uri pe baza celor mai bune avize științifice disponibile, pentru a atinge rata de exploatare a MSY;

               (b)urmări să stabilească TAC-uri în cadrul abordării precaute a pescuitului, în cazul în care astfel de avize științifice privind ratele de exploatare a MSY nu sunt disponibile;

               (c)urmări să prevină supraexploatarea stocurilor relevante, prin stabilirea TAC-urilor la un nivel similar cu cel al anilor anteriori în cazul în care nu sunt disponibile avize științifice;

               (d)urmări să obțină o combinație de avize științifice diverse pentru stabilirea TAC-urilor, inclusiv atunci când aceste avize combină MSY cu avize de precauție, pentru TAC-urile cu un decalaj între zona vizată de aviz și zonele de gestionare, sau pentru TAC-urile care combină mai multe specii;

               (e)urmări să stabilească TAC-urile cu evaluare MSY și avize FMSY în conformitate cu obiectivul privind MSY al PCP și cu planurile multianuale aplicabile. În cazul în care planurile multianuale permit utilizarea intervalelor FMSY furnizate de ICES, Uniunea are obligația de a încerca să utilizeze aceste dispoziții, dacă sunt îndeplinite condițiile prevăzute în planurile multianuale;

               (f)urmări să stabilească TAC-uri pe baza abordării precaute care corespunde avizului principal formulat în fișa de avize a ICES, cu avize de precauție pentru: (i) stocurile capturate accidental (în cadrul planurilor multianuale); (ii) stocurile țintă (în cadrul planurilor multianuale) pentru care ICES furnizează numai avize de precauție și (iii) pentru TAC-urile cu avize de precauție multianuale, în cazurile în care trebuie urmărit obiectivul de stabilitate;

               (g)urmări să ia în considerare dificultatea de a pescui toate stocurile dintr-o zonă de pescuit mixtă la nivelul MSY în același timp și, în particular, atunci când este dificil să se evite fenomenul speciilor de blocaj, inclusiv TAC-urile care fac obiectul unui aviz de captură zero atât pentru stocurile țintă, cât și pentru stocurile capturate accidental. Uniunea trebuie să urmărească să însoțească nivelul TAC-urilor cu măsuri de remediere, atunci când acest lucru este relevant în cadrul planurilor multianuale;

               (h)urmări să stabilească TAC-uri în scopuri științifice și de monitorizare, în conformitate cu avizele științifice;

               (i)urmări coerența cu legislația aplicabilă a Uniunii în ceea ce privește anumite specii și stocuri;

               (j)urmări o convergență în ceea ce privește speciile pentru care pescuitul este interzis pe baza avizelor științifice, inclusiv interdicția generală privind pescuitul de rechini de adâncime;

               (k)urmări să ajungă la un consens în privința abordărilor legate de metoda și de aplicarea ajustărilor aduse TAC-urilor convenite în urma aplicării excepțiilor de la obligația de debarcare (excepții de minimis și excepții legate de rata de supraviețuire în cazul obligației de a debarca integral capturile). Uniunea are obligația de a urmări cel mai înalt nivel posibil al consensului în privința abordărilor legate de aceste excepții, în conformitate cu articolul 15 din Regulamentul (UE) nr. 1380/2013;

               (l)urmări să ajungă la un acord cu privire la abordarea legată de conservarea bibanului-de-mare european din apele nordice, pe baza avizelor științifice ale ICES;

               (m)urmări să ajungă la un acord cu privire la alte măsuri legate funcțional de TAC-uri, în particular în ceea ce privește condițiile speciale și flexibilitatea interzonală, în conformitate cu Regulamentul (UE) nr. 1380/2013, în special cu articolul 15 alineatul (8) și cu articolul 15 alineatul (9);

               (n)urmări să identifice, pe baza celor mai bune avize științifice disponibile și în conformitate cu articolul 499 alineatul (4) din acord, stocurile care trebuie considerate „stocuri speciale” în scopul stabilirii de TAC-uri provizorii în cazul în care consultările anuale nu pot fi încheiate în timp util în conformitate cu articolul 498 alineatul (2) din acord.

               ANEXA II

               Specificarea de la an la an a poziției pe care Uniunea trebuie să o adopte în cadrul consultărilor anuale cu Regatul Unit pentru a conveni asupra capturilor totale admisibile

               Înainte de începerea consultărilor anuale și pe întreaga durată a acestora, Comisia ia măsurile necesare astfel încât poziția care trebuie să fie exprimată în numele Uniunii să țină seama de cele mai recente avize științifice și de celelalte informații relevante disponibile, în conformitate cu principiile și orientările stabilite în anexa I. Poziția trebuie să se reflecte în mod corespunzător în procesul-verbal scris care prezintă înțelegerile la care au ajuns părțile în urma consultărilor avute în temeiul articolului 498 din acordul respectiv.

               În acest sens și pe baza avizelor și a informațiilor menționate, Comisia transmite Consiliului, cu suficient timp înaintea consultărilor anuale, un document scris care prezintă în detaliu propunerea de specificare a poziției Uniunii, în vederea dezbaterii și a adoptării detaliilor referitoare la poziția care trebuie să fie exprimată în numele Uniunii. În particular, Comisia transmite Consiliului, cu suficient timp înainte de semnarea procesului-verbal scris menționat mai sus, poziția Uniunii, în vederea aprobării rezultatelor detaliate ale consultării anuale.

               Acest proces trebuie să includă reuniuni de coordonare la fața locului, prezentări, informări și discuții, implicarea deplină a delegațiilor naționale în consultările anuale, inclusiv ca parte a delegației Uniunii, precum și în reuniunile tehnice, atunci când este necesar.

               Dacă pe parcursul consultărilor, Uniunea se află în imposibilitatea de a ajunge la un acord cu Regatul Unit, și pentru ca poziția Uniunii să țină seama de elementele noi, Comisia va sesiza Consiliul în conformitate cu procedura prevăzută la al doilea paragraf de mai sus.

               Dacă, după încheierea consultărilor anuale, este oportun să se modifice TAC-urile în anul sau anii pentru care au fost stabilite, Comisia are obligația de a prezenta Consiliului – cu suficient timp înainte și pe baza celor mai recente informații relevante, științifice și de altă natură, precum și în conformitate cu principiile și orientările stabilite în anexa I – un nou document scris care să prezinte particularitățile specificării propuse a poziției Uniunii cu privire la o astfel de modificare, în vederea dezbaterii și a adoptării detaliilor referitoare la poziția care trebuie să fie exprimată în numele Uniunii.


               COMISIA EUROPEANĂ
            Bruxelles, 22.11.2021
            COM(2021) 712 final
            2021/0370(NLE)

            Propunere de
            DECIZIE A CONSILIULUI
            privind poziția care urmează să fie adoptată, în numele Uniunii Europene, în cadrul Comitetului mixt al SEE, referitor la o modificare a anexei II (Reglementări tehnice, standarde, încercări și certificare) la Acordul privind SEE (Directiva privind produsele din tutun)
            (Text cu relevanță pentru SEE)

               EXPUNERE DE MOTIVE

               1.Obiectul propunerii

               Prezenta propunere se referă la decizia de stabilire a poziției care urmează să fie adoptată în numele Uniunii în cadrul Comitetului mixt al SEE în legătură cu adoptarea preconizată a deciziei Comitetului mixt referitoare la modificarea anexei II (Reglementări tehnice, standarde, încercări și certificare) la Acordul privind SEE

               2.Contextul propunerii

               2.1.Acordul privind SEE

               Acordul privind Spațiul Economic European („Acordul privind SEE”) garantează drepturi și obligații egale în cadrul pieței interne pentru cetățenii și operatorii economici din SEE. Acesta prevede includerea legislației UE din domeniul celor patru libertăți în toate cele 30 de state SEE, care cuprind statele membre ale UE, Norvegia, Islanda și Liechtenstein. În plus, Acordul privind SEE reglementează cooperarea și în alte domenii importante, cum ar fi cercetarea și dezvoltarea, educația, politica socială, mediul, protecția consumatorilor, turismul și cultura, denumite colectiv „politici de sprijin și orizontale”. Acordul a intrat în vigoare la 1 ianuarie 1994. Uniunea Europeană împreună cu statele sale membre este parte la acord.

               2.2.Comitetul mixt al SEE

               Comitetul mixt al SEE este responsabil cu gestionarea Acordului privind SEE. Comitetul mixt este un forum pentru schimbul de opinii cu privire la funcționarea Acordului privind SEE. Deciziile Comitetului mixt sunt luate prin consens. În conformitate cu Tratatul de la Lisabona, responsabilitatea care îi revine UE în ceea ce privește coordonarea aspectelor legate de SEE este încredințată Serviciului European de Acțiune Externă.

               2.3.Actul avut în vedere spre adoptare de către Comitetul mixt al SEE

               Comitetul mixt al SEE urmează să adopte Decizia Comitetului mixt al SEE („actul avut în vedere”) referitoare la modificarea anexei II (Reglementări tehnice, standarde, încercări și certificare) la Acordul privind SEE.

               Scopul actului avut în vedere este de a încorpora în Acordul privind SEE Directiva privind produsele din tutun
                  1
               , inclusiv directiva delegată a Comisiei
                  2
                care o modifică, și de a elimina din Acordul privind SEE Directiva 2001/37/CE
                  3
               .

               Actul avut în vedere va avea caracter obligatoriu pentru părți, în conformitate cu articolele 103 și 104 din Acordul privind SEE.

               3.Poziția care urmează să fie luată în numele Uniunii Europene

               Comisia prezintă proiectul de decizie a Comitetului mixt al SEE în vederea adoptării de către Consiliu ca poziție a Uniunii. Poziția, odată adoptată, trebuie să fie prezentată în cel mai scurt timp în cadrul Comitetului mixt al SEE.

               Conținutul și natura proiectului de decizie a Comitetului mixt al SEE anexat depășesc ceea ce poate fi considerat a reprezenta simple adaptări tehnice în sensul Regulamentului (CE) nr. 2894/94 al Consiliului. Prin urmare, poziția Uniunii trebuie să fie stabilită de Consiliu.

               Decizia Comitetului mixt al SEE anexată conține, printre altele, următoarele adaptări:

               1.Date fiind constrângerile constituționale existente în statele SEE-AELS, nu este posibil ca taxele de la entitățile stabilite în statele SEE-AELS să fie percepute direct de către Comisia Europeană. Această responsabilitate intră în sfera de competență a Autorității AELS de Supraveghere. La articolul 6 alineatul (4) și la articolul 7 alineatul (13) se adaugă, prin urmare, următorul paragraf:

               „În cazurile privind producători și importatori din statele AELS, Autoritatea AELS de Supraveghere colectează orice taxe percepute de către Comisie.”

               2.În ceea ce privește Norvegia, la articolul 12 alineatul (1) se adaugă următorul paragraf: „Ținând seama de circumstanțele naționale specifice, bazate pe statistici privind riscurile la adresa sănătății legate de utilizarea tutunului pentru uz oral și modelele sale de consum, tutunul pentru uz oral introdus pe piață în Norvegia poate purta următorul avertisment de sănătate alternativ:

                  «Acest produs din tutun crește riscul de efecte dăunătoare asupra fetusului și de naștere a unui făt mort.»”

               3.În Norvegia, la fel ca în Suedia, vânzarea tutunului pentru uz oral este permisă ca urmare a faptului că, în această țară, tutunul pentru uz oral este un produs din tutun tradițional. Această derogare ar trebui să rămână în vigoare.

               4.Temei juridic

               4.1.Temeiul juridic procedural

               4.1.1.Principii

               Articolul 218 alineatul (9) din Tratatul privind funcționarea Uniunii Europene (TFUE) prevede posibilitatea adoptării unor decizii de stabilire a „pozițiilor care trebuie adoptate în numele Uniunii în cadrul unui organism creat printr-un acord, în cazul în care acest organism trebuie să adopte acte cu efecte juridice, cu excepția actelor care modifică sau completează cadrul instituțional al acordului”.

               Conceptul de „acte cu efecte juridice” include actele care au efecte juridice în temeiul normelor de drept internațional aplicabile organismului în cauză. Acesta include, de asemenea, instrumentele care nu au un caracter obligatoriu în temeiul dreptului internațional, dar care „au vocația de a influența în mod decisiv conținutul reglementării adoptate de legiuitorul Uniunii”
                  4
               .

               4.1.2.Aplicarea la cazul în discuție

               Comitetul mixt al SEE este un organism instituit printr-un acord, și anume Acordul privind SEE. Actul pe care Comitetul mixt al SEE este invitat să îl adopte este un act cu efecte juridice. Actul avut în vedere va avea caracter obligatoriu în temeiul dreptului internațional, în conformitate cu articolele 103 și 104 din Acordul privind SEE.

               Actul avut în vedere nu completează și nu modifică cadrul instituțional al acordului. Prin urmare, temeiul juridic procedural al deciziei propuse este articolul 218 alineatul (9) din TFUE coroborat cu articolul 1 alineatul (3) din Regulamentul (CE) nr. 2894/94 al Consiliului privind normele de punere în aplicare a Acordului privind Spațiul Economic European.

               4.2.Temeiul juridic material

               4.2.1.Principii

               Temeiul juridic material al unei decizii adoptate în temeiul articolului 218 alineatul (9) din TFUE coroborat cu articolul 1 alineatul (3) din Regulamentul nr. 2894/94 al Consiliului depinde în primul rând de temeiul juridic material al actului juridic al UE care urmează să fie încorporat în Acordul privind SEE.

               În cazul în care actul avut în vedere urmărește două finalități sau are două componente, iar una dintre aceste finalități sau componente poate fi identificată ca fiind principală, iar cealaltă nu este decât accesorie, decizia adoptată în temeiul articolului 218 alineatul (9) din TFUE trebuie să aibă un temei juridic material unic, și anume temeiul impus de finalitatea sau de componenta principală ori preponderentă. Cu titlu excepțional, în cazul în care se stabilește totuși că actul urmărește simultan mai multe obiective sau are mai multe componente care sunt legate în mod indisolubil, fără ca vreuna să fie accesorie în raport cu alta, astfel că sunt aplicabile dispoziții diferite din tratat, o asemenea măsură va trebui să fie adoptată pe baza diferitelor temeiuri juridice corespunzătoare componentelor respective
                  5
               .

               4.2.2.Aplicarea la cazul în discuție

               Actul avut în vedere urmărește obiective și include componente în domeniul facilitării bunei funcționări a pieței interne a produselor din tutun și a produselor conexe, luând ca bază un nivel ridicat de protecție a sănătății umane. Aceste elemente ale actului avut în vedere sunt legate în mod indisolubil între ele, fără ca vreunul să fie accesoriu în raport cu altul.

               Prin urmare, temeiul juridic material al propunerii de decizie cuprinde următoarele dispoziții: articolul 53 alineatul (1), articolul 62 și articolul 114 din Tratatul privind funcționarea Uniunii Europene.

               4.3.Concluzie

               Temeiul juridic al propunerii de decizie ar trebui să fie reprezentat de articolul 53 alineatul (1), articolul 62 și articolul 114 coroborate cu articolul 218 alineatul (9) din TFUE și cu articolul 1 alineatul (3) din Regulamentul (CE) nr. 2894/94 al Consiliului privind normele de punere în aplicare a Acordului privind Spațiul Economic European.

               5.Publicarea actului avut în vedere

               Întrucât actul Comitetului mixt al SEE va modifica anexa II (Reglementări tehnice, standarde, încercări și certificare) la Acordul privind SEE, este oportună publicarea acestuia, după adoptare, în Jurnalul Oficial al Uniunii Europene.

               2021/0370 (NLE)

               Propunere de

               DECIZIE A CONSILIULUI

               privind poziția care urmează să fie adoptată, în numele Uniunii Europene, în cadrul Comitetului mixt al SEE, referitor la o modificare a anexei II (Reglementări tehnice, standarde, încercări și certificare) la Acordul privind SEE

                  (Directiva privind produsele din tutun)

               (Text cu relevanță pentru SEE)

               CONSILIUL UNIUNII EUROPENE,

               având în vedere Tratatul privind funcționarea Uniunii Europene, în special articolul 53 alineatul (1), articolul 62 și articolul 114, coroborate cu articolul 218 alineatul (9),

               având în vedere Regulamentul (CE) nr. 2894/94 al Consiliului din 28 noiembrie 1994 privind normele de punere în aplicare a Acordului privind Spațiul Economic European
                  6
               , în special articolul 1 alineatul (3),

               având în vedere propunerea Comisiei Europene,

               întrucât:

               (1)Acordul privind Spațiul Economic European
                  7
                („Acordul privind SEE”) a intrat în vigoare la 1 ianuarie 1994.

               (2)În temeiul articolului 98 din Acordul privind SEE, Comitetul mixt al SEE poate decide modificarea, printre altele, a anexei II la Acordul privind SEE, care conține dispoziții preferitoare la reglementări tehnice, standarde, încercări și certificare.

               (3)Directiva 2014/40/UE a Parlamentului European și a Consiliului
                  8
                trebuie încorporată în Acordul privind SEE.

               (4)Directiva delegată 2014/109/UE
                  9
                trebuie încorporată în Acordul privind SEE.

               (5)Anexa II (Reglementări tehnice, standarde, încercări și certificare) la Acordul privind SEE ar trebui, prin urmare, să fie modificată în consecință.

               (6)Așadar, poziția Uniunii în cadrul Comitetului mixt al SEE ar trebui să se bazeze pe proiectul de decizie a Comitetului mixt al SEE din anexa la prezenta decizie,

               ADOPTĂ PREZENTA DECIZIE:

               Articolul 1

               Poziția care urmează să fie adoptată, în numele Uniunii, în cadrul Comitetului mixt al SEE, cu privire la modificarea propusă a anexei II (Reglementări tehnice, standarde, încercări și certificare) la Acordul privind SEE se bazează pe proiectul de decizie a Comitetului mixt al SEE, atașat la prezenta decizie.

               Articolul 2

               Prezenta decizie intră în vigoare la data adoptării.

               Adoptată la Bruxelles,

                     Pentru Consiliu,

                     Președintele

                     (1)

                        JO L 127, 29.4.2014, p. 1.

                     (2)

                        JO L 360, 17.12.2014, p. 22.

                     (3)

                        JO L 194, 18.7.2001, p. 26.

                     (4)

                        Hotărârea Curții de Justiție din 7 octombrie 2014, Germania/Consiliu, C-399/12, ECLI:EU:C:2014:2258, punctele 61-64.

                     (5)

                        Hotărârea Curții de Justiție din 4 septembrie 2018, Comisia/Consiliul, C-244/17, ECLI:EU:C:2018:662, punctul 37.

                     (6)

                        JO L 305, 30.11.1994, p. 6.

                     (7)

                        JO L 1, 3.1.1994, p. 3.

                     (8)

                        Directiva 2014/40/UE a Parlamentului European și a Consiliului din 3 aprilie 2014 privind apropierea actelor cu putere de lege și a actelor administrative ale statelor membre în ceea ce privește fabricarea, prezentarea și vânzarea produselor din tutun și a produselor conexe și de abrogare a Directivei 2001/37/CE, astfel cum a fost rectificată în JO L 150, 17.6.2015, p. 24.

                     (9)

                        Directiva delegată 2014/109/UE a Comisiei din 10 octombrie 2014 de modificare a anexei II la Directiva 2014/40/UE a Parlamentului European și a Consiliului prin stabilirea galeriei de avertismente ilustrate care trebuie utilizate pe produsele din tutun, JO L 360, 17.12.2014, p. 22.

    ---documentbreak---

               COMISIA EUROPEANĂ
            Bruxelles, 22.11.2021
            COM(2021) 712 final

            ANEXĂ
            la
            Propunerea de DECIZIE A CONSILIULUI
            privind poziția care urmează să fie adoptată, în numele Uniunii Europene, în cadrul Comitetului mixt al SEE, referitor la o modificare a anexei II (Reglementări tehnice, standarde, încercări și certificare) la Acordul privind SEE(Directiva privind produsele din tutun)

               ANEXĂ

               PROIECT DE DECIZIE NR. […]

                A COMITETULUI MIXT AL SEE

               din […]

               de modificare a anexei II (Reglementări tehnice, standarde, încercări și certificare) la Acordul privind SEE

               COMITETUL MIXT AL SEE,

               având în vedere Acordul privind Spațiul Economic European („Acordul privind SEE”), în special articolul 98,

               întrucât:

               (1)Directiva 2014/40/UE a Parlamentului European și a Consiliului din 3 aprilie 2014 privind apropierea actelor cu putere de lege și a actelor administrative ale statelor membre în ceea ce privește fabricarea, prezentarea și vânzarea produselor din tutun și a produselor conexe și de abrogare a Directivei 2001/37/CE
                  1
               , astfel cum a fost rectificată în JO L 150, 17.6.2015, p. 24, trebuie încorporată în Acordul privind SEE.

               (2)Directiva delegată 2014/109/UE a Comisiei din 10 octombrie 2014 de modificare a anexei II la Directiva 2014/40/UE a Parlamentului European și a Consiliului prin stabilirea galeriei de avertismente ilustrate care trebuie utilizate pe produsele din tutun
                  2
                trebuie încorporată în Acordul privind SEE.

               (3)Directiva 2014/40/UE abrogă Directiva 2001/37/CE a Parlamentului European și a Consiliului
                  3
               , care este încorporată în Acordul privind SEE și care, prin urmare, trebuie eliminată din Acordul privind SEE.

               (4)Norvegia ar trebui să își mențină adaptarea la Directiva 2001/37/CE în ceea ce privește produsul definit la articolul 2 punctul 8 din Directiva 2014/40/UE, și anume „tutun pentru uz oral”.

               (5)Având în vedere adaptarea în ceea ce privește produsul definit la articolul 2 punctul 8 din Directiva 2014/40/UE și în temeiul circumstanțelor naționale specifice, bazate pe statistici referitoare la riscurile la adresa sănătății legate de utilizarea tutunului pentru uz oral și modelele sale de consum, Norvegia ar trebui să aibă libertatea de a autoriza avertismentul de sănătate alternativ în cazul tutunului pentru uz oral, astfel cum se prevede la articolul 1 litera (c) din prezenta decizie.

               (6)Prin urmare, anexa II la Acordul privind SEE ar trebui modificată în consecință,

               ADOPTĂ PREZENTA DECIZIE:

               Articolul 1

               În capitolul XXV din anexa II la Acordul privind SEE, textul de la punctul 3 (Directiva 2001/37/CE a Parlamentului European și a Consiliului) se înlocuiește cu următorul text:

               „32014 L 0040: Directiva 2014/40/UE a Parlamentului European și a Consiliului din 3 aprilie 2014 privind apropierea actelor cu putere de lege și a actelor administrative ale statelor membre în ceea ce privește fabricarea, prezentarea și vânzarea produselor din tutun și a produselor conexe și de abrogare a Directivei 2001/37/CE (JO L 127, 29.4.2014, p. 1), astfel cum a fost rectificată în JO L 150, 17.6.2015, p. 24, astfel cum a fost modificată prin:

               - 32014 L 0109: Directiva delegată 2014/109/UE a Comisiei din 10 octombrie 2014 (JO L 360, 17.12.2014, p. 22).

               În sensul prezentului acord, dispozițiile directivei se citesc cu următoarele adaptări:

               (a)La articolul 5 alineatul (1), în ceea ce privește statele AELS, cuvintele «până la 20 noiembrie 2016» se citesc «în termen de șase luni de la data intrării în vigoare a Deciziei nr. …/… a Comitetului mixt al SEE din … [prezenta decizie]».

               (b)La articolul 6 alineatul (4) și la articolul 7 alineatul (13) se adaugă următorul paragraf:

               «În cazurile privind producători și importatori din statele AELS, Autoritatea AELS de Supraveghere colectează orice taxe percepute de către Comisie.»

               (c)În ceea ce privește Norvegia, la articolul 12 alineatul (1) se adaugă următorul paragraf:

               «Ținând seama de circumstanțele naționale specifice, bazate pe statistici privind riscurile la adresa sănătății legate de utilizarea tutunului pentru uz oral și modelele sale de consum, tutunul pentru uz oral introdus pe piață în Norvegia poate purta următorul avertisment de sănătate alternativ:

               „Acest produs din tutun crește riscul de efecte dăunătoare asupra fetusului și de naștere a unui făt mort.”»

               (d)La articolul 15 alineatul (13), în ceea ce privește statele AELS, cuvintele «de la 20 mai 2019» se citesc «după șaisprezece luni de la data intrării în vigoare a Deciziei nr. …/… a Comitetului mixt al SEE din … [prezenta decizie]».

               (e)La articolul 16 alineatul (3), în ceea ce privește statele AELS, cuvintele «de la 20 mai 2019» se citesc «după șaisprezece luni de la data intrării în vigoare a Deciziei nr. …/… a Comitetului mixt al SEE din … [prezenta decizie]».

               (f)Interdicția de la articolul 17 nu se aplică introducerii pe piață în Norvegia a produsului definit la articolul 2 punctul 8. Norvegia interzice exportul produsului definit la articolul 2 punctul 8 către toate părțile contractante la prezentul acord, cu excepția Suediei.

               (g)La articolul 30, cuvintele «până la data de 20 mai 2017» se citesc, în ceea ce privește statele AELS, «timp de un an de la data intrării în vigoare a deciziei Comitetului mixt al SEE care încorporează Directiva 2014/40/UE a Parlamentului European și a Consiliului în Acordul privind SEE».

               La articolul 30 literele (a) și (c), cuvintele «20 mai 2016» se citesc, în ceea ce privește statele AELS, «data intrării în vigoare a deciziei Comitetului mixt al SEE care încorporează Directiva 2014/40/UE a Parlamentului European și a Consiliului în Acordul privind SEE».

               La articolul 30 litera (b), cuvintele «înainte de 20 noiembrie 2016» se citesc, în ceea ce privește statele AELS, «în termen de șase luni de la data intrării în vigoare a deciziei Comitetului mixt al SEE care încorporează Directiva 2014/40/UE a Parlamentului European și a Consiliului în Acordul privind SEE».”

               Articolul 2

               Textele Directivei 2014/40/UE, astfel cum a fost rectificată în JO L 150, 17.6.2015, p. 24, și ale Directivei delegate 2014/109/UE în limbile islandeză și norvegiană, care urmează să fie publicate în suplimentul SEE la Jurnalul Oficial al Uniunii Europene, sunt autentice.

               Articolul 3

               Prezenta decizie intră în vigoare în ziua următoare datei la care s-a efectuat ultima notificare prevăzută la articolul 103 alineatul (1) din Acordul privind SEE
                  4*.

               Articolul 4

               Prezenta decizie se publică în secțiunea SEE și în suplimentul SEE ale Jurnalului Oficial al Uniunii Europene.

               Adoptată la Bruxelles, […]

                  Pentru Comitetul mixt al SEE,

                  Președintele

                     [...]

                     Secretarii

                     Comitetului mixt al SEE

                     [...]

                     (1)

                        JO L 127, 29.4.2014, p. 1.

                     (2)

                        JO L 360, 17.12.2014, p. 22.

                     (3)

                        JO L 194, 18.7.2001, p. 26.

                     (4)
                  *
                        Au fost semnalate obligații constituționale.